**N O T Ă**

**Ref.: Lansarea apelului pentru propuneri în cadrul programului de activități al Centrului European de Limbi Moderne de la Graz, pentru perioada 2020-2023**

În data de 14 ianuarie 2019, Centrul European de Limbi Moderne de la Graz, al Consiliului Europei, a lansat apelul pentru propuneri (Apelul) în cadrul următorului program de activități pentru perioada 2020-2023 - *Inspiring innovation in language education: changing contexts, evolving competences / Inspirer l’innovation dans l’éducation aux langues: contextes changeants, compétences en évolution* (Încurajarea inovării în educația lingvistică: contexte în schimbare, competențe în dezvoltare)*.*

**Apelul se adresează tuturor profesioniștilor activi din domeniul lingvistic, precum profesori, formatori de profesori, inspectori, cercetători, specialiști în domeniul curricular, autori de manuale și resurse educaționale etc., care locuiesc sau lucrează în unul dintre cele 33 de state membre ale CELM.**

În funcție de nivelul de experiență și modalitatea de implicare dorită, implicarea în cadrul viitorului program de activități al CELM se poate face fie din postura de coordonator de proiect, fie din cea de membru de echipă. Pe lângă expertiza și experiența necesare pentru aria de interes identificată, condiție aplicabilă ambelor categorii de candidați, coordonatorul de proiect trebuie să propună și o idee de proiect. De asemenea, sunt permise candidaturi multiple, atât în calitate de coordonator, cât și de membru de echipă, fie în cadrul aceleiași tematici, fie în cadrul unor tematici diferite, cu condiția deținerii de experiență / expertiză corespunzătoare.

Ca elemente specifice, un proiect CELM este condus de o echipă care include coordonatorul proiectului și alți trei membrii, cu responsabilități principale în funcție de rolul asumat - corespondent pentru pagina web a proiectului, documentarist pentru o a doua limbă sau responsabil pentru comunicare. În general, se impune condiția ca fiecare dintre membrii de proiect să lucreze în state membre CELM diferite. Proiectul trebuie elaborat în două limbi, dintre care una trebuie să fie, în mod obligatori, engleza sau franceza - limbile oficiale ale Consiliului Europei.

În ceea ce privește tematicile care pot fi abordate, Apelul pune în evidență o serie de priorități de actualitate în domeniul educației lingvistice, identificate la nivelul celor 33 de state membre ale CELM, priorități care vor constitui nucleul programului de activități pentru perioada 2020-2023. Prioritățile includ o multitudine de tematici, precum: competențele profesorilor, strategii de învățare, evaluare formativă, autonomie în învățare, comunicare interculturală etc. Pentru simplificare, prioritățile conexe au fost grupate în cinci arii prioritare. Fiecare arie prioritară este pusă în corespondență cu aria / ariile tematice ale CELM relevante, alături de exemplificarea unor posibile teme de proiecte.

Informații detaliate referitoare la Apel sunt disponibile pe site-ul internet dedicat, la adresa www.ecml.at/call. Tot de pe site-ul menționat pot fi descărcate formularele de candidatură specifice, alături de broșura de prezentare a apelului, care oferă informații complete, într-o manieră cursivă. Termenul limită de transmitere a candidaturilor este **22 aprilie 2019**.